Anarkiet
Anarkiet (engelsk: The Anarchy) var en borgerkrig i England og Normandiet mellem 1135 og 1154, og som resulterede i et generelt nedbrud af lov og orden i landet. Konflikten var en tronfølgekrig, der udløstes af William Adelins død ved et forlis i 1120 - han var Henrik 1.'s eneste søn. Henriks forsøg på at indsætte sin datter, Matilda, som tronfølger lykkedes ikke, og ved Henriks død i 1135 overtog hans nevø Stefan af Blois tronen med hjælp fra sin storebror, Henry af Blois, Biskop af Winchester. Stefans tidlige styre var præget af kampe mod de engelske baroner, oprørske walisiske ledere og invasioner fra Skotland. Efter et stort oprør i Sydvestengland invaderede Matilda landet i 1139 med hjælp fra sin halvbror Robert af Gloucester.